|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület** **2024. október 22-ei rendkívüli ülésére**

|  |  |
| --- | --- |
| **Tárgy:** | Javaslat a Bischitz Johanna Integrált Humán Szolgáltató Központ bentlakásos otthonai vonatkozásában az Érdekképviseleti Fórum tagjainak kijelölésére |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A Magyarország területén élő idős emberek és hozzátartozóik szociális biztonságérzetét növeli, hogy elérhető közelségükben személyes gondoskodást nyújtó szakosított szociális ellátási formák működtetése révén (idősek otthona, időskorúak gondozóháza) biztosítjuk – a vonatkozó jogszabályi környezet által meghatározott keretek között – a teljes körű ellátást, békés és nyugodt időskort, fókuszba helyezve a fizikai és lelki sérülések kivédését.

Az Önkormányzat fenntartásában működő Bischitz Johanna Integrált Humán Szolgáltató Központ *(továbbiakban: Humán Szolgáltató)* két telephelyen – a Peterdy utcai Bentlakásos Otthonban és Dózsa György úti Bentlakásos Otthonban – biztosítja a fenti szolgáltatást.

A szociális igazgatásról és szociális ellátásokról szóló 1993. évi III. törvény *(továbbiakban: Szt.)* 99. §-a szerint:

„99.§ *A tartós bentlakásos intézmény fenntartója köteles a házirendben meghatározni az intézményi jogviszonyban állók és az ellátásra jogosultak érdekvédelmét szolgáló fórum megalakításának és tevékenységének – jogszabályban meghatározottak szerint kialakított – szabályait.”*

A személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I.7.) SzCsM rendelet 43/A. § (1)-(2) bekezdése kimondja, hogy:

„(1) *Az* [*Szt. 99. §-a*](https://njt.hu/jogszabaly/jogszabaly/1993-3-00-00) *szerinti érdekképviseleti fórum a tartós bentlakásos intézménnyel intézményi jogviszonyban állók jogainak, érdekeinek érvényesülését elősegíteni hivatott szerv, mely a házirendben meghatározott feltételek és eljárás szerint működik. Az érdekképviseleti fórum megalakítását a székhelyen, illetve telephelyenként kell biztosítani.*

*(2) Az érdekképviseleti fórum tagjai*

*a) választás alapján, az intézményi ellátást igénybe vevők közül*

*aa) kettőszáz férőhelyig kettő fő,*

*ab) kettőszáz férőhely felett négy fő;*

*b) választás alapján, az ellátottak hozzátartozói, illetve törvényes képviselői közül egy fő;*

*c) választás alapján, az intézmény dolgozóinak képviseletében egy fő;*

***d) kijelölés alapján, az intézményt fenntartó szervezet képviseletében egy fő.”***

A fentiek értelmében mindkét bentlakásos otthonban szükséges az érdekképviseleti fórum tagjainak kijelölése a fenntartó szervezet részéről, amelyre a Peterdy utcai Idősek Otthonában Szücs Balázs alpolgármester urat, a Dózsa György úti Idősek Otthonában Nagy Andrea képviselő asszonyt szeretném felkérni a tagságra.

A Művelődési, Kulturális és Szociális Bizottság 51/2024. (III.18.), valamint 52/2024. (III.18.) határozataival elfogadta a bentlakásos otthonok Szakmai Programjainak módosítását, amelynek függelékében, a házirendben meghatározásra került, hogy a fenntartó képviseletét ellátó személyt a Képviselő-testület jelöli ki.

Kérem a Tiszelt Képviselő-testületet az előterjesztés megtárgyalására és a határozati javaslatok elfogadására.

**HATÁROZATI JAVASLATOK**

**I.**

**Budapest Főváros VII. kerület Erzsébetváros Önkormányzata Képviselő-testületének …/2024. (X.22.) határozata a Peterdy utcai Idősek Bentlakásos Otthonának vonatkozásában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a Peterdy utcai Idősek Bentlakásos Otthonának a fenntartó szervezet részéről **Szücs Balázs** alpolgármestert jelöli ki az érdekképviseleti fórum tagságra.

**Felelős**: Niedermüller Péter polgármester

**Határidő**: 2024. október 22.

**II.**

**Budapest Főváros VII. kerület Erzsébetváros Önkormányzata Képviselő-testületének …/2024. (X.22.) határozata a Dózsa György úti Idősek Bentlakásos Otthonának vonatkozásában**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a Dózsa György úti Idősek Bentlakásos Otthonának a fenntartó szervezet részéről **Nagy Andrea** képviselőt jelöli ki az érdekképviseleti fórum tagságra.

**Felelős**: Niedermüller Péter polgármester

**Határidő**: 2024. október 22.

Budapest, 2024. október 10.

Niedermüller Péter

polgármester