|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. október 22 - ei**

**rendkívüli ülésére**

**Tárgy:** Javaslat a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására – egyes támogatások esetén a támogatás mértékének emelésére, térítési díjak emelésére, új ellátási forma bevezetésére

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő testület!**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet (a továbbiakban: Rendelet) alapján az egyéni ügyekben indult eljárások során egyes részletszabályok újragondolása és módosítása javasolt.

A Rendelet jelen módosítása technikai, eljárási részletszabályokra vonatkozó módosításokat és egyes ellátások tekintetében az ellátások mértékét módosító javaslatokat tartalmaz.

**I.**

**Technikai módosítások**

***I.1. Hatásköri és eljárási rendelkezések***

A hatásköri és eljárási rendelkezésekben a gyakorlati tapasztalatok alapján módosítani kell az általános iskolai tanulók tanulói jogviszony igazolásának módját. A módosítást követően el tudjuk fogadni igazolásként a szülő által a KRÉTA rendszerből letöltött igazolást is.

***I.2. Átmeneti vagy tartós létfenntartási gondhoz nyújtott támogatás***

Az átmeneti vagy tartós létfenntartási gondhoz nyújtott támogatások esetén beépítésre javasolt, hogy a jogosult elhalálozása esetén a támogatás az elhalálozás hónapjának végén kerüljön megszüntetésre.

Ugyanitt az átmeneti vagy tartós létfenntartási gondhoz nyújtott támogatáson belül az eseti rendkívüli települési támogatás és a krízishelyzetre nyújtott rendkívüli települési támogatás igénybevételi feltételei között két közel azonos megfogalmazás is szerepel, ezért az eseti települési támogatás indokolási köréből javasoljuk hatályon kívül helyezni a „bármely mindennapi megélhetést és váratlanul veszélyeztető élethelyzet” hivatkozási alapot, mert ezt az indokolást közel hasonló megfogalmazásban tartalmazza a krízistámogatás igénybevételére vonatkozó indokolás is.

***I.3. Temetési települési támogatás***

A temetési települési támogatás részletszabályai közül elhagyható a hivatkozás a „helyben szokásos legolcsóbb temetés” megfogalmazásra, tekintettel arra, hogy a temetési költségek elfogadható maximális mértékét a Rendelet 10. § (5) bekezdése összegszerűen szabályozza.

***I. 4. Gyermekvédelmi települési támogatás***

Az igénybevétel részletszabályai közé beépítésre javasolt, hogy a támogatás az anyatej melletti kiegészítő étkezés biztosítására és 4-től 18 éves korig speciális diéta szükségessége esetén táplálékkiegészítők vásárlására is fordítható legyen, valamint beépítésre javasolt a támogatás megszüntetésnek módja a jogosult elhalálozása esetén.

***I.5. Lakásfenntartási települési támogatás***

A lakásfenntartási támogatások esetén pontosításra javasolt a kérelmezők köre és stilisztikai javításra került az egy főre jutó jövedelmet szabályozó rendelkezést tartalmazó rész. A díjhátralékkal rendelkezők részére megállapított lakásfenntartási támogatásnál pontosításra kerültek a folyósítás feltételei.

Az egy főre jutó jövedelemre vonatkozó szabályok módosítására vonatkozó javaslatom a jogosultsági jövedelemhatár tekintetében összegszerű módosítást nem tartalmaz. A korrekció csak mondatszerkezeti, nyelvtani javítás miatt vált szükségessé.

A módosítás javaslatot tartalmaz arra vonatkozólag, hogy lakásfenntartási települési támogatásra nem szerezhet jogosultságot az az önkormányzati bérleményben élő kérelmező, aki szociális lakbérben részesül.

***I.6. Bérleti díj támogatás***

Javaslom elfogadásra a bérleti díj támogatás bevezetését, mely ellátás a lakás bérleti díj költségének viseléséhez nyújt támogatást. A mindennapi megélhetésük biztosítására szociális támogatásokat igénybe venni kényszerűlő ügyfelek körében számos esetben előfordult, hogy bár munkaviszonnyal rendelkeztek, de lakásbérlésre kényszerültek, melynek költsége jelentős terhet jelentett számukra. Ennek részbeni ellensúlyozására javaslom elfogadásra a bérleti díj támogatásra vonatkozó módosítás elfogadását.

***I.7. Gyógyszerkiadásokhoz, gyógyászati segédeszköz vásárlásához nyújtott települési támogatás***

A jogosultságra vonatkozó részletszabályok közé javaslom beépíteni a támogatás megszűnésének módját arra az esetre, ha a jogosult lakcíme megváltozik (elköltözik) vagy meghal. Ezekben az esetekben a támogatás a lakcímváltozás vagy elhalálozás hónapjának utolsó napjáig kerülne folyósításra.

Szabályozásra került, hogy a szociális igazgatásról és szociális ellátásokról szóló 1993. évi III. szociális törvény szerinti szociális bentlakásos intézményben és a gyermekek védelméről és a gyámügyi igazgatásról szóló 1997. XXXI. tv. szerinti szakosított gyermekvédelmi bentlakásos intézményben élők nem jogosultak a gyógyászati segédeszköz támogatás igénybevételére tekintettel arra, hogy felsőbb jogszabály alapján az ellátó intézménynek kell azt részükre biztosítani a teljeskörű ellátás keretében.

***I.8. Lakhatási kiadásokhoz kapcsolódó hátralékot felhalmozó személyek számára nyújtott települési támogatás***

A lakhatási kiadásokhoz kapcsolódó hátralékot felhalmozó személyek számára nyújtott települési támogatás részletszabályai teljes egészében átdolgozásra kerültek. Az újraszabályozás célja az volt, hogy a részletszabályok egyértelműen és pontosan tartalmazzák az igényléssel kapcsolatos eljárásrendet, a szükséges dokumentumok körét, a benyújtás és a folyósítás módját, feltételeit.

A javasolt módosítás alapján a bevonható hátralék mértékét 400.000,- Ft-ról 500.000,- Ft-ra javaslom módosítani azzal, hogy az 500.000,- Ft feletti hátralékkal rendelkezők a módosítás elfogadását követően nem kerülnek kizárásra az igénylői körből, de vállalniuk kell a tartozás 500.000,- Ft feletti részének megfizetését.

***I.9. Rezsitámogatás***

A rezsitámogatás igénybevételi jövedelemhatárainak minimális mértékű emelésére teszek javaslatot amiatt, hogy azok pontosan megegyezzenek a lakásfenntartási települési támogatás jövedelemhatáraival, tekintettel arra, hogy jelen eljárásrend szerint azok, akik lakásfenntartási települési támogatásban részesülnek, automatikus döntéshozatali eljárás keretében rezsitámogatásra is jogosultságot szereznek, ezért a két támogatási forma jövedelmi feltételeit a Rendeletben javasolt összhangba hozni.

**I.10. Köztemetés költségének visszakövetelése ügyében indult méltányossági kérelmek**

A hatályos Rendelet 46. §- a tartalmazza a fellebbezési eljárással kapcsolatos részletszabályokat, melyek között a (8)-(9) bekezdés rendelkezik a köztemetés költségének kérelemre történő elengedéséről, mérsékléséről, részletekben történő megfizetéséről, azzal, hogy ezt a kérelmet a kötelezett a visszafizetés elrendeléséről szóló döntés kézhezvételét követő 15 napon belül kérheti fellebbezési eljárás keretében.

A szabályozás nem felel meg a hatályos jogszabályi környezetnek, tekintettel arra, hogy a kötelezett nem a visszafizetésre kötelező I. fokú döntés jogszerűségét vitatja az esetben, ha részletfizetést, elengedést, vagy mérséklést kérelmez, hanem a döntést elfogadva méltányosság gyakorlását kéri a visszafizetendő összeg, vagy a visszafizetés módja tekintetében. Ezért javaslom, hogy a fellebbezési eljárás részletszabályai közül a köztemetés költségeinek megtérítése alapján a kötelezett által benyújtott méltányossági kérelemre vonatkozó eljárási szabályok a köztemetés szabályait tartalmazó 21. §-ba kerüljenek áthelyezésre azzal, hogy a visszafizetendő összeg mérséklésére, vagy elengedésére vonatkozó kérelmek ügyében továbbra is a Képviselő testület lesz jogosult dönteni, de nem fellebbezési eljárás, hanem kérelemre indult új eljárással.

**II.**

**Egyes szociális támogatások mértékének emelése**

Egyes szociális támogatások mértékének emelésére teszek javaslatot az alábbiak szerint:

A kiegészítő ápolási támogatás összegét 15.000,- Ft-ról 25.000,- Ft-ra javaslom emelni. A támogatást 2024. évben összesen 13 fő igényelte. A 2024. évi költségvetési fedezete 2.000,- eFt, amelyből jelen előterjesztés elkészítéséig 1.200,- eFt került felhasználásra.

A gyermekvédelmi települési támogatás 85.500,- Ft-os éves keretösszegét 120.000,- Ft-ra javaslom emelni. A módosítást indokolja, hogy a támogatás a gyermekek szociális jólétét célozza és ezt figyelembe véve a mértéke ne legyen alacsonyabb, mint az átmeneti vagy tartós létfenntartási gondhoz rendszeres jelleggel nyújtott települési támogatás igényelhető éves keretösszege.

A gyermekvédelmi települési támogatás 2024. évi költségvetési fedezete 7.000 eFt. volt, melyből 57 fő jogosult részére 4.707,- eFt került felhasználásra jelen előterjesztés elkészítéséig.

Az ösztöndíj támogatás esetében a jelenleg hatályos támogatási összegek emelésére vonatkozóan teszek javaslatot, mely szerint:

* 4.00-4.5 tanulmányi átlag esetén 14.000,- Ft helyett 19.000,- Ft,
* 4.51-5.00 közötti tanulmányi átlag esetén 20.000,- Ft helyett 25.000,- Ft kerüljön megállapításra.
* A gyermekvédelmi törvény alapján hátrányos vagy halmozottan hátrányos helyzetű gyerekek részére nyújtott 10.000,- Ft helyett 15.000,- Ft támogatás kerüljön megállapításra automatikus döntéshozatali eljárás alapján.

Az ösztöndíj támogatás 2024. évi költségvetési fedezete 4.000 eFt. volt, melyből 29 fő jogosult részére jelen előterjesztés elkészítéséig 2.100,- eFt került felhasználásra.

**III.**

**Személyi térítési díjak módosítása**

A Bischitz Johanna Integrált Humán Szolgáltató Központ igazgatója 2024. október 14. napján kelt levelével a Rendeletben szabályozott személyi térítési díjak módosítására tett javaslatot az alábbi indokolással:

*„A KSH fogyasztási főcsoportok szerinti fogyasztóiár-index alapján az infláció 2023. évi mértéke 17,6 % volt.*

*A Humán Szolgáltató a személyes gondoskodás keretébe tartozó intézményi térítési díjak 17,6 %-os emelésére tesz javaslatot, figyelembe véve a térítési díj kategóriák kiszélesítését, ezáltal figyelve a rászoruló lakosokra háruló terhek mérséklésére.*

*Ellenben a szolgáltatás zökkenőmentes biztosítása a biztonságos ütemezés érdekében elengedhetetlen a javasolt emelés, ami még mindig nem éri el a tényleges szolgáltatás költségének mértékét.*

*A szolgáltatások térítési díj kötelesek. A havonta fizetendő térítési díj az igénybe vevő jövedelmi viszonyaihoz igazodik, mértékét az Önkormányzat Képviselő testülete rendeletben szabályozza.”*

Igazgató Asszony levelét jelen előterjesztés 1. melléklete tartalmazza, a térítési díj emelés tárgyában elkészített táblázat az előterjesztés 2. mellékletében található.

A térítési díjakat és az étkezési díj norma mértékét a Rendelet 1-6. mellékletei tartalmazzák, ezért a személyi térítési díjak emelésének elfogadása esetén a Rendelet fent hivatkozott mellékleteit módosítani szükséges azzal, hogy a módosítás 2025. január 1. napjától lép hatályba.

A személyes gondoskodást nyújtó szociális ellátások térítési díjáról szóló 29/1993. (II. 17.) Korm. rendelet 3. § (4) bekezdése értelmében az intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.

A személyes gondoskodást nyújtó gyermekjóléti alapellátások és gyermekvédelmi szakellátások térítési díjáról és az igénylésükhöz felhasználható bizonyítékokról szóló 328/2011. (XII. 29.) Korm. rendelet 5. § (2) bekezdése szerint az *„intézményi térítési díjat és a személyi térítési díjat az 1 és 2 forintos címletű érmék bevonása következtében szükséges kerekítés szabályairól szóló 2008. évi III. törvény 2. §-ának megfelelő módon kerekítve kell meghatározni.”*

Fenti jogszabályhelyek alapján a térítési díj összegek a módosító rendelet mellékleteiben kerekítve kerültek meghatározása. Ez alól kivételt képez a vásárolt étkezés normája, melyre a fenti jogszabályi előírások nem vonatkoznak.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

**Hatásvizsgálat**

A szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

**1. A jogszabály társadalmi, gazdasági, költségvetési hatásai**

A rendelet módosításával az Önkormányzat segíti a lakossági igények érvényesülését.

A térítési díjak emelését a szolgáltatást igénybevevők viselik, mely 2025. január 1. napjától a költségvetésben bevétel oldali növekedést eredményez.

**2. A jogszabály környezeti és egészségi következményei**

A rendelet végrehajtásának nincs a környezetre vagy az egészségre gyakorolt közvetlen hatása.

**3. A jogszabály adminisztratív terheket befolyásoló hatásai**

A rendelet módosítása nem eredményez többlet adminisztratív feladatokat.

**4. A jogszabály megalkotásának szükségessége, a jogalkotás elmaradásának várható következményei**

A jogalkotás szükségességét indokolja a szociális szolgáltatások pontos, aktualizált felsorolása, valamint a rendeletmódosítás elmaradása esetén a Szolgáltató nem tudja megfelelő minőségi színvonalon biztosítani a szolgáltatást.

**5. A jogszabály alkalmazásához szükséges személyi, szervezeti, tárgyi és pénzügyi feltételek**

A rendeletmódosítás többlettárgyi feltételt, valamint többlet pénzügyi forrást 2024. évben nem igényel.

**Kérem a Tiszelt Képviselő-testületet az előterjesztés megtárgyalására és a rendeletmódosítás elfogadására.**

Budapest, 2024. október 14.

**Niedermüller Péter**

**polgármester**

Melléklet:

- Bischitz Johanna Integrált Humán Szolgáltató Központ igazgatójának levele

- Téritési díj módosítását tartalmazó táblázat

- Rendelettervezet a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendelet módosítására és annak mellékletei