**Budapest Főváros VII. Kerület Erzsébetváros Önkormányzat Képviselő-testületének**

**.../2024. (X....) önkormányzati rendelete**

**a Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet módosításáról**

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában, valamint Magyarország helyi önkormányzatairól szóló 2011. évi CLXXXIX. törvény 53. § (1) bekezdésében megállapított feladatkörében eljárva a Szervezeti- és Működési Szabályzatról az alábbiak szerint rendelkezik

**1. §**

A Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet (a továbbiakban: Rendelet) 5. §-a helyébe a következő rendelkezés lép:

**„5. §**

Az Önkormányzat működési területe: Budapest Főváros VII. kerület közigazgatási területe.”

**2. §**

(1) A Rendelet 11. § (1) és (2) bekezdése helyébe a következő rendelkezések lépnek:

„(1) A Képviselő-testület rendes ülésén a képviselő a polgármesterhez, az alpolgármesterekhez, a kabinetvezetőhöz, a jegyzőhöz, a bizottsági elnökökhöz és a tanácsnokokhoz önkormányzati ügyben interpellációt intézhet.

(2) Az interpellációt elektronikus úton kell benyújtani az ülést megelőzően legalább 3 munkanappal a polgármesterhez.”

(2) A Rendelet 11. § (5) bekezdése helyébe a következő rendelkezés lép:

„(5) Az interpelláció címzettje az ülésen szóban, három percben, vagy az ülést követő 15 munkanapon belül írásban köteles érdemi választ adni. Az írásos választ elektronikus úton kell a képviselő részére eljuttatni.”

(3) A Rendelet 11. § (10) bekezdése helyébe a következő rendelkezés lép:

„(10) A képviselő a polgármesterhez, az alpolgármesterekhez, a bizottsági elnökökhöz és a jegyzőhöz a Képviselő-testület, valamint a Polgármesteri Hivatal hatáskörébe tartozó bármely közérdekű ügyben kérdést intézhet, amelyre az ülésen szóban, vagy legkésőbb 15 munkanapon belül írásban kell érdemi választ adni. A képviselői kérdést elektronikus úton kell benyújtani az ülést megelőzően legalább 3 munkanappal a polgármesterhez. Az írásos választ elektronikus úton kell a képviselő részére eljuttatni.”

**3. §**

A Rendelet 13. § a)–d) pontja helyébe a következő rendelkezések lépnek:

*(A képviselő az Mötv. 32. §-ában foglaltakon túlmenően köteles)*

„*a)* aktívan és felkészülten részt venni a Képviselő-testület és a bizottságok munkájában, és a tudomására jutott minősített adatot, szolgálati és hivatali titkot megőrizni,

*b)* rendszeres kapcsolatot tartani a választóival, a lakosság önszerveződő közösségeivel, a társadalmi szervezetekkel,

*c)* az ülés megkezdése előtt írásban, vagy szóban, a polgármesternek vagy a bizottság elnökének előzetesen bejelenteni és indokolni a Képviselő-testület vagy a bizottság üléséről való távolmaradását,

*d)* az Mötv. 39. §-ában meghatározottak szerint vagyonnyilatkozatot tenni. ”

**4. §**

A Rendelet 16. §-a helyébe a következő rendelkezés lép:

**„16. §**

A Képviselőcsoportok munkájuk megkönnyítése és hatékonyabbá tétele érdekében a Polgármesteri Hivatal épületében önálló irodahasználatra jogosultak. Az iroda személyi és tárgyi feltételeiről a jegyző gondoskodik.”

**5. §**

A Rendelet 18. § (2) bekezdése helyébe a következő rendelkezés lép:

„(2) Az alakuló ülés meghívóját az ülés napját megelőző legalább 3 munkanappal kell kézbesíteni.”

**6. §**

(1) A Rendelet 21. § (3) bekezdés b) pontja helyébe a következő rendelkezés lép:

*(A munkatervnek tartalmaznia kell:)*

„*b)* a képviselő-testületi ülések várható ütemezését, a napirendek címét, az előkészítésért felelős iroda és az előterjesztő megjelölését,”

(2) A Rendelet 21. § (4) bekezdés j) pontja helyébe a következő rendelkezés lép:

*(A munkaterv összeállításához a polgármester javaslatot kérhet:)*

„*j)* a kabinetvezetőtől.”

**7. §**

A Rendelet 24. § (3) bekezdése helyébe a következő rendelkezés lép:

„(3) A Képviselő-testület tagjai az adott rendes ülésre az ülés munkaterv szerinti időpontját megelőző 10. munkanapig nyújthatnak be előterjesztést, melynek címét az ülést megelőzően 15 nappal meg kell küldeni a Jegyzői Irodához.”

**8. §**

A Rendelet 25. § (1) bekezdése helyébe a következő rendelkezés lép:

„(1) A Képviselő-testület ülésén a polgármester, az alpolgármesterek, a kabinetvezető, jogszabályban meghatározott személyek évente legalább egyszer, igény esetén többször is, a bizottsági elnökök évente egyszer beszámolnak az általuk végzett tevékenységről, a szakterületüket érintő fontosabb eseményekről.”

**9. §**

A Rendelet 26. § (5) bekezdése helyébe a következő rendelkezés lép:

„(5) A rendkívüli ülésre szóló meghívót a napirendek anyagaival együtt legalább az ülés napját megelőző 3. munkanap – elektronikus úton – az érintettek részére meg kell küldeni.”

**10. §**

A Rendelet 27. § (3) bekezdés d) pontja helyébe a következő rendelkezés lép:

*(A Képviselő-testület ülésére meg kell hívni:)*

„*d)* azon személyeket és szervezeteket, akik, illetve amelyek részére a Képviselő-testület e rendeletben tanácskozási jogot biztosít,”

**11. §**

A Rendelet 28. § (1) bekezdése helyébe a következő rendelkezés lép:

„(1) A Képviselő-testületi ülés meghívója megküldését követően a polgármester frakcióvezetői ülést hívhat össze melynek állandó tagjai a polgármester, az alpolgármesterek, a kabinetvezető, a frakcióvezetők és a frakcióhoz nem tartozó képviselők.”

**12. §**

A Rendelet 29. § (6) bekezdése helyébe a következő rendelkezés lép:

„(6) A polgármester az Önkormányzat mindenkori költségvetéséről szóló rendelet-tervezet előterjesztése előtt, de legalább 9 nappal a végleges tervezet kiküldése előtt költségvetés-egyeztető ülést hívhat össze, melynek állandó tagjai a polgármester, az alpolgármesterek, a kabinetvezető, a jegyző, a frakcióvezetők és a frakcióhoz nem tartozó képviselők, valamint az érintett irodák vezetői. ”

**13. §**

A Rendelet 31. § (3) bekezdése helyébe a következő rendelkezés lép:

„(3) A sürgősségi indítványt a módosító indítvány benyújtására nyitva álló határidő letelte előtt legalább 3 órával a képviselők elektronikus címére meg kell küldeni.”

**14. §**

A Rendelet 32. § (2) bekezdése helyébe a következő rendelkezés lép:

„(2) A módosító indítványt írásban és elektronikus úton a polgármesterhez kell benyújtani, legkésőbb az ülésnek a meghívóban megjelölt kezdési időpontja előtt 44 órával. A 24. § (4) bekezdésének f)-h) pontjaiban foglaltak által benyújtott módosító indítvány elektronikus feldolgozását a jegyző látja el. A benyújtott módosító indítványokat az ülés kezdete előtt 23 órával a Képviselő-testületi tagjai és a meghívottak részére meg kell küldni, és fel kell tölteni a kerület hivatalos honlapjára. Hétfői testületi ülés esetén a módosító indítványokat legkésőbb az ülés előtt 1 órával a fent megjelöltek részére meg kell küldeni és fel kell tölteni a kerület hivatalos honlapjára.”

**15. §**

A Rendelet 34. § (6) bekezdése helyébe a következő rendelkezés lép:

„(6) A napirendi pontok vitájában a Kabinet vezetője egyszer kap hozzászólási jogot a napirendet érintő témában. A hozzászólás időtartama legfeljebb két perc. Ha a Kabinet vezetőjének hozzászólása nem a napirend témáját érinti, a polgármester a szabályos felszólalásra kéri fel a Kabinet vezetőjét, vagy megvonja a szót.”

**16. §**

(1) A Rendelet 35. § (1) bekezdése helyébe a következő rendelkezés lép:

„(1) Az ülés folyamán bármelyik képviselő ügyrendi javaslatot terjeszthet elő legfeljebb egy percben. Az ügyrendi javaslat felett a Képviselő-testület azonnal, vita nélkül, egyszerű többséggel dönt.”

(2) A Rendelet 35. § (6) bekezdése helyébe a következő rendelkezés lép:

„(6) Amennyiben a polgármester megállapítja, hogy a (2) bekezdés j) pontja szerinti hozzászólás nem személyes érintettség címén történt, a képviselőtől megvonja a szót.”

**17. §**

A Rendelet 36. § (8) bekezdés n) és o) pontja helyébe a következő rendelkezések lépnek:

*(Minősített szavazattöbbség szükséges az Mötv. 50. §-ában foglaltakon túl:)*

„*n)* az önkormányzat tulajdonába kerülő, vagy az önkormányzat tulajdonában lévő vagyonelemek korlátozottan forgalomképessé vagy forgalomképtelenné minősítése esetén,

*o)* a korlátozottan forgalomképes vagy forgalomképtelen vagyonelemek forgalomképessé minősítése esetén.”

**18. §**

A Rendelet 37. § (2) bekezdése helyébe a következő rendelkezés lép:

„(2) Az ülésteremben jelenlévő képviselőnek a szavazógépet be kell kapcsolnia, és az ülés alatt folyamatosan bekapcsolva kell tartania mindaddig, amíg jelen van, kifejezve ezzel, hogy részt kíván venni a testület munkájában.”

**19. §**

A Rendelet 42. § (2) bekezdés c) pontja helyébe a következő rendelkezés lép:

*(A képviselő-testületi ülés rendjének és méltóságának fenntartása érdekében a polgármester a következő intézkedéseket teheti meg:)*

„*c)* súlyosabb esetben a Képviselő-testület a tagjaiból választott etikai ideiglenes bizottságot hoz létre az ügy kivizsgálására. Az etikai bizottságba valamennyi képviselőcsoport egy főt delegálhat. Az ügy kivizsgálásáról szóló bizottsági jelentést a Képviselő-testület a soron következő ülésén tárgyalja.”

**20. §**

(1) A Rendelet 43. § (3) bekezdés e) pontja helyébe a következő rendelkezés lép:

*(A Jegyző az önkormányzati rendelet szakmai előkészítése során:)*

„*e)* érvényesíti az elvi célkitűzéseket, biztosítja a vitás kérdések megfelelő szintű eldöntését,”

(2) A Rendelet 43. § (7) bekezdése helyébe a következő rendelkezés lép:

„(7) A társadalmi egyeztetés keretében a képviselő-testületi ülésen tárgyalandó rendelet-tervezetekhez a kerület lakói – a rendelet-tervezet honlapon való megjelenésétől a képviselő-testületi ülés napját megelőző 48. óráig – elektronikusan véleményt nyújthatnak be. A véleményeket a jegyzoi@erzsebetvaros.hu e-mail címére kell beküldeni.”

(3) A Rendelet 43. § (9) bekezdése helyébe a következő rendelkezés lép:

„(9) A polgármester, vagy a jegyző tájékoztatja a testületet az előkészítés során felvett, de a tervezetben nem szereplő javaslatokról is. A szavazás előtt a tervezet törvényességéről a jegyző nyilatkozik.”

(4) A Rendelet 43. § (11) bekezdése helyébe a következő rendelkezés lép:

„(11) A Képviselő-testülete által megalkotott rendeletet a polgármester és a jegyző írja alá. A kihirdetésről a jegyző gondoskodik*.* Az Mötv. 51. §-a értelmében az önkormányzati rendeletet a kihirdetését követően meg kell küldeni a helyi önkormányzat törvényességi felügyeletét ellátó Budapest Főváros Kormányhivatalának, melyet Budapest Főváros Kormányhivatala továbbít a helyi önkormányzatok törvényességi felügyeletéért felelős miniszternek. Ha az önkormányzati rendelet kihirdetett szövege eltér az önkormányzati rendelet aláírt szövegétől, a polgármester vagy a jegyző kezdeményezi az eltérés helyesbítését. Az önkormányzati rendelet a hatálybalépését megelőzően, de legkésőbb a kihirdetést követő 6. munkanapon helyesbíthető. Az eltérés megállapítása esetén a helyesbítés megjelentetéséről a jegyző az önkormányzati rendelet kihirdetésével azonos módon gondoskodik. Az önkormányzati rendelet hitelesítésére az Mötv. 51. § (1) bekezdésébe foglalt rendelkezés az irányadó.”

**21. §**

A Rendelet 44. § (2) bekezdése helyébe a következő rendelkezés lép:

„(2) A határozatok megjelölésére a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III.13.) IM rendelet 15. §-ában foglaltakat kell alkalmazni. A határozatokról nyilvántartást kell vezetni, melyről a jegyző gondoskodik. ”

**22. §**

A Rendelet 45. § (2) bekezdése helyébe a következő rendelkezés lép:

„(2) A hatályos rendeleteket és határozatokat a lakosság számára a Polgármesteri Hivatalban hozzáférhetővé kell tenni.”

**23. §**

(1) A Rendelet 46. § (1) bekezdés o) pontja helyébe a következő rendelkezés lép:

*(A jegyzőkönyvet az Mötv. 52. §-a szerint kell elkészíteni, azzal az eltéréssel, hogy a hozzászólók hozzászólásait szó szerint kell rögzíteni. A jegyzőkönyv az Mötv. 52. §-ban foglaltakon túl tartalmazza:)*

„*o)* a szükséges aláírásokat, dátumot, pecsétet.”

(2) A Rendelet 46. § (4) bekezdése helyébe a következő rendelkezés lép:

„(4) Az Mötv. 52. § (2) bekezdése szerint a képviselő-testület ülésének a jegyzőkönyvét a polgármester és a jegyző írja alá. A jegyzőkönyvet az ülést követő 15 napon belül a jegyző köteles megküldeni a helyi önkormányzat törvényességi felügyeletét ellátó Budapest Főváros Kormányhivatala vezetőjének.”

(3) A Rendelet 46. § (7) bekezdése helyébe a következő rendelkezés lép:

„(7) A kivonatolt jegyzőkönyvet a testületi üléstől számított 4 munkanapon belül, a jegyzőkönyvet annak elkészültét követő 24 órán belül a honlapra fel kell tenni.”

**24. §**

A Rendelet 47. § (4) bekezdése helyébe a következő rendelkezés lép:

„(4) A lakosság részére biztosítani kell, hogy közérdekű kérdéseiket, javaslataikat a közmeghallgatás előtt írásban vagy telefonon eljuttathassák a képviselő-testülethez. Az állampolgárok, illetve a helyben érdekelt szervezetek a téma rövid megjelölésével legkésőbb a közmeghallgatás időpontjáról szóló Képviselő-testületi döntésben meghatározott időpontig tehetnek fel közérdekű kérdést a jegyzoi@erzsebetvaros.hu e-mail címen, vagy ügyfélfogadási időben személyesen a Polgármesteri Hivatal Ügyfélszolgálati Irodáin. A közmeghallgatáson a polgármester beszámolóján és a lakosság által benyújtott helyi közügyeket érintő kérdéseken és javaslatokon kívül egyéb napirend nem tárgyalható.”

**25. §**

A Rendelet 50. §-a a következő (3a) bekezdéssel egészül ki:

„(3a) A Pénzügyi és Kerületfejlesztési Bizottság - átruházott hatáskörben eljárva - évente dönt a Fővárosi Önkormányzatot és a kerületi önkormányzatokat osztottan megillető bevételek megosztásáról szóló rendelet-tervezetről.”

**26. §**

A Rendelet 52. § (3) bekezdése helyébe a következő rendelkezés lép:

„(3) Az Mötv. 61. § (1) bekezdésében foglaltakon túl a bizottsági ülést az ott meghatározott határidőn belül össze kell hívni, és az indítványokban foglaltakat meg kell tárgyalni:

*a)* a Képviselő-testület határozatára,

*b)* a bizottsági tagok egyharmadának indítványára,

*c)* más bizottság határozatában foglalt indítványra,

*d)* és a területet felügyelő alpolgármester, vagy tanácsnok indítványára.”

**27. §**

A Rendelet 54. § (3) bekezdése helyébe a következő rendelkezés lép:

„(3) A bizottsági ülésre tanácskozási joggal meg kell hívni a polgármestert, az alpolgármestereket, a kabinetvezetőt, a jegyzőt, az érintett tanácsnokot, valamint érintettség esetén a nemzetiségi önkormányzatok elnökeit.”

**28. §**

A Rendelet 57. § (1) bekezdése helyébe a következő rendelkezés lép:

„(1) A Képviselő-testület az Mötv. 34. §-ban kapott felhatalmazás alapján alább felsorolt tanácsnokokat választhatja meg, melyre a javaslatot a Polgármester terjeszti elő:

*a)* Társasházi tanácsnok,

*b)* Városgazdálkodási tanácsnok,

*c)* Ifjúság-, és szociálpolitikáért felelős tanácsnok.”

**29. §**

A Rendelet 58. § (5) bekezdése helyébe a következő rendelkezés lép:

„(5) A polgármester tisztségének megszűnése esetén a tisztség megszűnését követő 8 munkanapon belül írásba foglaltan átadja munkakörét az új polgármesternek, ennek hiányában az általános helyettesítést ellátó alpolgármesternek.”

**30. §**

(1) A Rendelet 60. § (3) bekezdés b) pontja helyébe a következő rendelkezés lép:

*(A jegyző az Mötv.-ben és egyéb jogszabályokban foglaltakon túl:)*

„*b)* felügyeli a Hivatal tevékenységének törvényességét,”

(2) A Rendelet 60. § (3) bekezdés g) pontja helyébe a következő rendelkezés lép:

*(A jegyző az Mötv.-ben és egyéb jogszabályokban foglaltakon túl:)*

„*g)* ellátja a törvényben vagy kormányrendeletben előírt államigazgatási feladatokat, hatósági jogköröket,”

**31. §**

(1) A Rendelet 1. melléklete helyébe az 1. melléklet lép.

(2) A Rendelet 3. melléklete helyébe a 2. melléklet lép.

(3) A Rendelet 4. melléklete helyébe a 3. melléklet lép.

(4) A Rendelet 5. melléklete helyébe a 4. melléklet lép.

**32.§**

A Rendelet

a) 62. § (1) bekezdésében az „együttműködési megállapodásban” szövegrész helyébe a „közigazgatási szerződésben” szöveg,

b) 62. § (2) bekezdésében az „Az együttműködési megállapodás” szövegrész helyébe az „A közigazgatási szerződés” szöveg

lép.

**33. §**

Hatályát veszti a Rendelet

*a)* 24. § (4) bekezdés j) pontja,

*b)* 2. melléklete,

*c)* 6. melléklete.

**34. §**

Ez a rendelet a kihirdetését követő napon lép hatályba, és a kihirdetését követő második napon hatályát veszti.

**Tóth János Niedermüller Péter**

**jegyző polgármester**

**Záradék**

A rendelet kihirdetése 2024. ….. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth János**

**jegyző**

**Indokolás**

Magyarország helyi önkormányzatairól szóló 2011. évi CLXXXIX. törvény 43.§ (3) bekezdése alapján a képviselő-testület az alakuló, vagy az azt követő ülésen megalkotja vagy felülvizsgálja szervezeti és működési szabályzatáról szóló rendeletét.

A Képviselő-testület az alakuló ülésen megválasztotta bizottsági tagjait, melynek függvényében az SZMSZ erre vonatkozó mellékletének módosítása vált szükségessé. Ezen felül a Rendeletben további pontosítások történtek a felülvizsgálat során, melyeket a rendelet-módosítás tartalmaz.

**Részletes indokolás**

**1.§**

Jogszabályszerkesztési szempontból történő módosítást tartalmaz.

**2.§ - 12.§**

A Rendeletben a napokban és munkanapokban meghatározott határidők egységesítésére, kisebb nyelvhelyességi hibák javítására vonatkozó módosításokat tartalmaz.

**13.§**

A sürgősségi indítvány benyújtására rendelkezésre álló határidő változását tartalmazza.

**14.§**

A módosító indítvány benyújtására rendelkezésre álló határidő változását tartalmazza.

**15.§ - 24.§**

A Rendeletben a napokban és munkanapokban meghatározott határidők egységesítésére, kisebb nyelvhelyességi hibák javítására vonatkozó módosításokat tartalmaz.

**25.§**

A Képviselő-testülettől a Pénzügyi és Kerületfejlesztési Bizottságra átruházott hatáskört rögzíti.

**26.§ - 30.§**

A Rendeletben a napokban és munkanapokban meghatározott határidők egységesítésére, kisebb nyelvhelyességi hibák javítására vonatkozó módosításokat tartalmaz.

**31.§**

A mellékletek tartalmának változását rögzíti.

**32.§**

A nemzetiségi önkormányzatokkal kötendő megállapodások nevének változását tartalmazza.

**33.§**

Hatályon kívül helyező rendelkezéseket tartalmaz.

**34.§**

A hatálybalépésre és hatályvesztésre vonatkozó rendelkezést tartalmaz.