|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

Városüzemeltetési Bizottság

**ELŐTERJESZTÉS**

**A Képviselő-testület 2024. október 22 - ei**

**rendkívüli ülésére**

**Tárgy:** Javaslat az Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI. 4.) önkormányzati rendelet módosítására - a várakozási hozzájárulások kiadásának feltételeinek módosítására vonatkozóan

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zrt. vezérigazgatója

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő Asszony/Úr!**

A 2024. évi várakozási hozzájárulások érvényességi idejének lejártához közeledve, szükségessé vált a várakozási hozzájárulások kiadásának eljárási szabályait felülvizsgálni.

Az EVIN Nonprofit Zrt. adatai szerint jelenleg 9.450 db várakozási hozzájárulás van kiadva a kerület lakosai számára, ebből 636 esetben egy háztartásban 2 járművet tartanak üzemben. A kerület 7.203 darab parkolóhelyére így 1,3 gépjármű jut pusztán a hozzájárulással rendelkezőkből.

Fentieken túl a napi parkolásellenőrzés során begyűjtött adatokból egyértelműen kiderül, hogy a hozzájárulással rendelkezők csekélyebb hányada használja napi szinten autóját; 75%-a az ellenőrzött járműveknek lakossági engedéllyel rendelkezik. Több területen ez akár közel 100%-os parkolóhely kihasználtságot okoz a teljes nap során, ezekben az utcákban minden 10 járműből 9 VII. kerületi lakosé.

Társaságunk 2023-ban befejezte a kizárólagos lakossági várakozóhelyek kialakítását, ezzel a teljes parkolóhely állomány 30%-a a hozzájárulással rendelkezők számára van fenntartva a 18:00 – 7:00 időszakban, melyet a jelenlegi szabályozás értelmében tovább nem tudunk fejleszteni.

A hozzájárulásokra adott kedvezmény csökkentése pozitív eredménnyel járt Budapest VIII. kerületében, ahol a parkolóhelyek nappali foglaltsága 95%-ról 75%-ra csökkent és nagyságrendileg 1.400 engedéllyel kevesebbet igényeltek.

Fentiek figyelembevételével indokolt, és javasolt az Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosítása.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a Tisztelt Képviselő-testületet az előterjesztés megtárgyalására és a rendelettervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosításának várható hatásai a jogalkotásról szóló 2010. évi CXXX. törvény (a továbbiakban Jat.) 17. §-a szerint:

**1. A jogszabály társadalmi, gazdasági, költségvetési hatásai**

A rendelet módosításával várhatóan jelentősen csökken a kerület parkolóhely-terhelése, valamint a befizetett várakozási díjak Erzsébetváros Önkormányzatának bevételnövekedést jelentenek.

**2. A jogszabály környezeti és egészségi következményei**

A rendelet módosításával a kerület lakosainak környezeti, egészségi körülményei javulni fognak.

**3. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi és pénzügyi feltételek biztosítottak.

**4. A jogszabály adminisztratív terheket befolyásoló hatásai**

A rendelettervezet elfogadásával az EVIN Nonprofit Zrt. parkolási ügyfélszolgálatának adminisztratív terhei várhatóan növekedni fognak.

**5. A jogszabály megalkotásának szükségessége, a jogalkotás elmaradásának várható következményei**

A rendelet módosításának elmaradása hátráltatja a kerület köztereületeinek megújulását, humanizálását, továbbá állandósítja a forgalmi dugókat.

A rendeletmódosítás elmaradása az Önkormányzatra nézve negatív jogkövetkezménnyel nem jár, jogsértést nem okoz.

Budapest, 2024. október 11.

Niedermüller Péter

polgármester

Melléklet:

Rendelettervezet Erzsébetváros közterületein a járművel várakozás rendjéről, a várakozási hozzájárulásokról és kiadásának eljárási szabályairól szóló 59/2013. (XI.4.) önkormányzati rendelet módosítására