|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. október 22 - ei**

**rendkívüli ülésére**

**Tárgy:**  Javaslat az ERöMŰVHÁZ Nonprofit Kft. ügyvezetői pályázatát véleményező bizottság tagjainak megválasztására

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az ERöMŰVHÁZ Nonprofit Kft. ügyvezetői feladatait ellátó Runda Margit megbízása 2024. december 31-én lejár.

Tekintettel arra, hogy az ERöMŰVHÁZ Nonprofit Kft. látja el a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény szerinti kötelezően ellátandó közművelődési alapszolgáltatásokat, a törvény 94. §-a alapján a vezetői feladatok ellátására pályázatot kell kiírni.

A pályázat lefolyatásának rendjét a kulturális intézményben foglalkoztatottak munkaköreiről és foglalkoztatási követelményeiről, az intézményvezetői pályázat lefolytatásának rendjéről, valamint egyes kulturális tárgyú rendeletek módosításáról szóló 39/2020. (X. 30.) EMMI rendelet szabályozza, amelynek feltételei a következők:

* A pályázatot legkésőbb megbízás megszűnése előtt 90 nappal ki kell írni.
* A pályázat benyújtásának a határideje a pályázati felhívás közzétételétől számított harminc napnál rövidebb nem lehet.
* Az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott, – a kulturális intézmény alapfeladatait érintően szakértelemmel rendelkező tagokból álló – bizottság hallgatja meg.
* A munkáltatói jogkör gyakorlója a pályázatokról a bizottság írásba foglalt véleményét mérlegelve, a pályázati határidő lejártát követő hatvan napon belül, vagy ha e jogot testület gyakorolja, a következő ülésén dönt.
* A megbízás időtartama legfeljebb 5 év lehet.

A fenti jogszabályi követelmények alapján a pályázatot 2024. október 2. napjáig kellett kiírni. Tekintettel arra, hogy ezen időpontig képviselő-testületi ülésre nem került sor, Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet 58. § (6) bekezdésében foglalt felhatalmazása alapján (*„A polgármester a Képviselő-testület két ülése közötti időszakban, az Mötv. 42. §-ában foglalt ügyek kivételével, dönthet az Mötv. 68. § (3) bekezdése szerint- a Képviselő-testület hatáskörébe tartozó – halaszthatatlan ügyekben, mely ügyekben a döntések késedelmessége vagy elmulasztása hátrányos következményekkel járna* *az Önkormányzat számára*”) jóváhagytam a pályázati felhívást(előterjesztés 1. sz. melléklete), amely 2024. szeptember 30-án közzétételre került.

A pályázati felhívás a jogszabályi előírások és helyi sajátosságok figyelembevételével került összeállításra, amelyet a Nemzeti Művelődési Intézet Nonprofit Közhasznú Kft. - mint országos közművelődési szakmai szolgáltatási feladatokat ellátó társaság - is véleményezett. A pályázat benyújtásának határideje 2024. október 31. A pályázatokról a Képviselő-testületnek 2024. december 11. napjáig kell döntenie.

A 39/2020. (X. 30.) EMMI rendelet 6. §-a értelmében:

*„(1) Az érvényes pályázatot benyújtó pályázót a pályázati határidő lejártát követő harminc napon belül a munkáltatói jogkör gyakorlója által létrehozott - a kulturális intézmény alapfeladatait érintően szakértelemmel rendelkező tagokból álló – bizottság hallgatja meg. A bizottság tagjai között helyet kell kapnia*

*a) ha a kulturális intézményben működik üzemi tanács, annak egy képviselőjének,*

*b) a kulturális intézmény fenntartója legalább egy képviselőjének, továbbá*

*c) a kulturális intézmény alaptevékenységének megfelelő*

*ca) országos szakmai szervezet egy képviselőjének vagy*

*cb) a kulturális szakértői nyilvántartásban szereplő kulturális szakértőnek és*

*cc) a kulturális intézményben képviselettel bíró reprezentatív szakszervezet – ha van ilyen – egy képviselőjének.*

*(2) A munkáltatói jogkör gyakorlója a pályázatokról a bizottság írásba foglalt véleményét mérlegelve, a pályázati határidő lejártát követő hatvan napon belül, vagy ha e jogot testület gyakorolja, a következő ülésén dönt.”*

Fentiek alapján a Képviselő-testületnek szükséges a bizottság tagjairól döntést hoznia. A ca)-cb) pontnak való megfelelőség érdekében felkértük a Nemzeti Művelődési Intézet Nonprofit Közhasznú Kft.-t, hogy az általa nyújtott szakmai szolgáltatás keretében a pályázati felhívás véleményezésén túl vegyen részt a bizottság munkájában. Tekintettel arra, hogy az ERöMŰVHÁZ Nonprofit Kft.-nél nem működik üzemi tanács (a) pont), továbbá nincs jelen reprezentatív szakszervezet sem (cc) pont), javaslom hogy a fenntartó részéről (b) pont) két személyt válasszon a Tisztelt Képviselő-testület.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …../2024. (X.22.) határozata az ERöMŰVHÁZ Nonprofit Kft. ügyvezetői pályázatát véleményező bizottság tagjainak megválasztásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. az ERöMŰVHÁZ Nonprofit Kft. ügyvezetői tisztségére kiírt pályázat keretében az érvényes pályázókat meghallgató bizottság tagjainak az alábbi személyeket választja meg:

Beregi Balázs - képviselő

Borgula András - Gólem Színház és Zsidó Előadóművészeti Központ művészeti vezetője

Czipperer Zsófia - Nemzeti Művelődési Intézet Közhasznú Nonprofit Kft. képviselője.

1. a bizottság tagjainak megbízása a bizottsági ülés napjáig, de legkésőbb 2024. november 30-ig tart.

**Felelős**: Niedermüller Péter polgármester

**Határidő**: 1. pont tekintetében 2024. október 22.  
 2. pont tekintetében 2024. november 30.

Budapest, 2024. október 16.

**Niedermüller Péter**

polgármester

Melléklet:

1. sz. melléklet: pályázati felhívás