|  |
| --- |
| **Budapest Főváros VII. kerület Erzsébetváros Önkormányzata**  **Szücs Balázs alpolgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. október 22 - ei**

**rendkívüli ülésére**

**Tárgy:**  Parallel Művészeti Alapítvány módosítási kérelme a 2024. évi programpályázaton elnyert támogatásra vonatkozóan

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzatának a civil szervezetek programjai támogatására meghirdetett 2024. évi pályázatán a Parallel Művészeti Alapítvány (a továbbiakban: Alapítvány) részére a Képviselő-testület a 166/2024. (V.15.) határozatával 500.000 Ft összegű támogatásról döntött. (1. sz. melléklet). A támogatás igénybevételére Erzsébetváros Önkormányzata VIII/1937-2/2024 számon kötött támogatási szerződést az Alapítvánnyal. (2. sz. melléklet)

Az elnyert támogatást 2024. június 1. és december 31. között 7 havonta változó kortárs képzőművészeti kiállítás megvalósítására tervezték fordítani, kiállítóhelyükként szolgáló felújított utcafronti kirakatukban. A meghívott alkotók többek között márvány- és kőszobrok, 3D nyomtatott szobrok, textil installációk és beton objektek készítésével foglalkoznak. Az aktuális kiállítás a hely jellegéből adódóan, minden nap 0-24 óráig láthatóak.

Az Alapítvány 2024. augusztus 27-én módosítási kérelmet nyújtott be Önkormányzatunk felé, amelyben a támogatási szerződés módosítását kérte, tekintettel arra, hogy az elfogadott pályázattól eltérően a programban résztvevő művészek számlázhatósága megváltozott és rajtuk kívül álló okok következtében a korábban alkalmazott vállalkozási formáik megszűntek. Az Alapítvány a korábban elfogadott költségterv Szolgáltatás fősorán (B) tervezett összeget, amely a művészek tiszteletdíjának költsége, szeretné átcsoportosítani a Személyi jellegű kifizetések fősorra (C). (3. sz. melléklet)

A pályázati felhívás és a támogatási szerződés értelmében a pályázati költségvetésben meghatározottaktól eltérően, a megvalósítás során a működési kiadásokon belül az egyes fősorokon (A: Anyagköltségek, B: Szolgáltatások, C: Személyi jellegű kifizetések) akkor megengedett a többlet felhasználás, ha egyik költségvetési fősor értéke sem haladja meg 20 %-nál nagyobb mértékben az elfogadott költségtervet. A felhalmozási célú kiadások tekintetében csak a fősoron belül lehet átvezetni az egyes sorok között. Minden egyéb eltérés esetén a Támogató engedélye szükséges, amelyre vonatkozóan a támogatási szerződés módosításra vonatkozó szabályokat kell alkalmazni azzal, hogy kizárólag költségterv módosítás esetén a támogatási szerződés módosítására nem kerül sor.

A VIII/1937-2/2024 iktatószámú szerződés 11. pontjában foglaltak értelmében a támogatási szerződés támogatási időszak alatt egy alkalommal módosítható. A módosítási kérelem a szerződésben rögzített feltételeknek megfelelően határidőben benyújtásra került és a pályázat céljával összhangban van, javaslom annak elfogadását. A kérelem elbírálására az államháztartáson kívülre nyújtott támogatások rendjéről szóló 15/2020. (IV.17.) önkormányzati rendelet 7. § (2) bekezdése alapján a Képviselő-testület, mint döntéshozó jogosult.

Kérem a Tisztelt Képviselő-testületet az előterjesztés megtárgyalására, továbbá javaslom az „A” határozati javaslat elfogadását.

**Határozati javaslat**

**„A”**

**Budapest Főváros VII. kerület Erzsébetváros Önkormányzata Képviselő-testületének …../2024. (X.22.) határozata a Parallel Művészeti Alapítvány 2024. évi civil program pályázatának módosítási kérelméről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. a civil szervezetek programjai támogatására meghirdetett 2024. évi pályázat keretében a **Parallel Művészeti Alapítvány által benyújtott módosítási kérelemnek helyt ad** éspályázatának módosított költségtervét a határozat szerint elfogadja.
2. a módosítás a VIII/1937-2/2024 számon megkötött támogatási szerződés módosítását nem vonja maga után, a pályázat elszámolásának ellenőrzése során a benyújtott pályázatot, a támogatási szerződést és a jelen határozatot együttesen kell figyelembe venni.

**Felelős**: Niedermüller Péter polgármester

**Határidő**: 2024. október 22.

**„B”**

**Budapest Főváros VII. kerület Erzsébetváros Önkormányzata Képviselő-testületének …../2024. (X.22.) határozata a Parallel Művészeti Alapítvány 2024. évi civil program pályázatának módosítási kérelméről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy a civil szervezetek programjai támogatására meghirdetett 2024. évi pályázat keretében a **Parallel Művészeti Alapítvány által benyújtott módosítási kérelemnek nem ad helyt.**

**Felelős**: Niedermüller Péter polgármester

**Határidő**: 2024. október 22.

Budapest, 2024. október 10.

Szücs Balázs

alpolgármester

Előterjesztés mellékletei:

1 sz. melléklet: 166/2024. (V.15.) KT határozat

2. sz. melléklet: VIII/1937-2/2024 számú támogatási szerződés

3. sz. melléklet: Parallel Művészeti Alapítvány kérelme

Határozati javaslat melléklete:

1.sz. mellékklet: Módosított költségterv