|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

**ELŐTERJESZTÉS**

**A Képviselő-testület 2024. október 22 - ei**

**rendkívüli ülésére**

**Tárgy:** Javaslat az Erzsébetvárosban élő ifjú, idős és nagykorú állampolgárok köszöntéséről szóló 14/2018. (IX.13.) önkormányzati rendelet módosítására – idős polgárokra vonatkozó jogosultsági feltételek módosítása tekintetében

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

Az Erzsébetvárosban élő ifjú, idős és nagykorú állampolgárok köszöntéséről szóló 14/2018. (IX.13.) önkormányzati rendelet adta lehetőségek alapján az Önkormányzat pénzbeli támogatással és köszöntő levéllel köszönti az újszülött, a 18. életévét betöltött, valamint a 80. életév feletti időskorú polgárait 80., 85. születésnapjukon, valamint a 90. életévüket betöltve évente.

A rendelet értelmező rendelkezései szerint erzsébetvárosi idős polgárnak tekintendő minden 80. életévet betöltött személy, akinek lakóhelye legalább 5 éve igazoltan Erzsébetvárosban van és életvitelszerűen itt tartózkodik. Az életvitelszerű itt tartózkodás megléte az Önkormányzat által nyújtott támogatások esetében régóta fennálló gyakorlat, amely részben az esetleges visszaéléseket is hivatott kiszűrni.

Az elmúlt időszak tapasztalatai alapján előfordultak olyan esetek, amikor az idős korú polgárok átmenetileg – akár hónapokig tartó időszakban is – nem tartózkodnak az állandó lakóhelyükön, egészségi okokból családjukkal élnek, vagy pihenés céljából vidéken tartózkodnak, és ezen okból bejelentett tartózkodási hellyel is rendelkezhetnek. Amennyiben a köszöntésre jogosult személy bejelentett tartózkodási hellyel is rendelkezik, az életvitelszerű itt tartózkodás – mint jogosultsági feltétel - ellenőrzése végett szükséges meggyőződni arról, hogy ténylegesen a kerületben tartózkodik e a köszöntésre jogosult személy. Sajnálatos módon emiatt több esetben nem volt lehetőség a támogatás megállapítására. Mindezek azonban olyan életszerű esetek, amelyek figyelmbe vétele nélkül a kerületben régóta élő idős polgáraink méltánytalan helyzetbe kerülhetnek.

E probléma orvoslására javaslom, hogy az erzsébetvárosi idős polgárok tekintetében az életvitelszerű kerületi tartózkodásra vonatkozó feltétel a rendeletből törlésre kerüljön, tekintettel arra is, hogy a jogosultság másik feltétele a legalább 5 éve bejelentett tartózkodási hely, amely a viszaélések lehetőségét a minimálisra csökkenti.

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 1. pontja állapítja meg, mely szerint a Képviselő-testület hatásköréből nem ruházható át a rendeletalkotás.

Kérem a tisztelt Képviselő-testületet az előterjesztés megtárgyalására és a rendelet-tervezet elfogadására.

**Hatásvizsgálat**

Budapest Főváros VII. Kerület Erzsébetváros Önkormányzata Képviselő-testületének az Erzsébetvárosban élő ifjú, idős és nagykorú állampolgárok köszöntéséről szóló 14/2018. (IX.13.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítás társadalmi hatása abban mérhető, hogy a jogosultsági feltételek szélesítésének köszönhetően többen lehetnek jogosultak a támogatásra, a költségvetési hatás a többlet támogatások tekintétben minimális, gazdasági hatása nincs.

1. **A jogszabály környezeti és egészségi következményei**

A rendelet módosításának környezeti, egészségi hatása nincs.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A szükséges személyi, szervezeti, tárgyi és pénzügyi feltételek rendelkezésre állnak.

1. **A jogszabály adminisztratív terheket befolyásoló hatásai**

A rendelet módosításával csökkennek az adminisztrációs terhek.

1. **A jogszabály megalkotásának szükségessége, a jogalkotás elmaradásának várható következményei**

A jogalkotás elmaradásának nincsenek várható következményei.

Budapest, 2024. október 11.

Niedermüller Péter

polgármester

**Melléklet**:

Rendelettervezet az Erzsébetvárosban élő ifjú, idős és nagykorú állampolgárok köszöntéséről szóló 14/2018. (IX.13.) önkormányzati rendelet módosításáról