|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2024. október 22 - ei**

**rendkívüli ülésére**

**Tárgy:** Javaslat a Képviselő-testület Szervezeti- és Működési Szabályzatáról szóló 38/2020. (IX.24.) önkormányzati rendelet módosítására – a Pénzügyi és Kerületfejlesztési Bizottság átruházott feladat és hatáskörének bővítésére, egyes határidők pontosítására, nyelvhelyességi hibák javítására

**Készítette:**

Batóné Dr. Mácsai Gyöngyvér

Jegyzői iroda vezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A rendelettervezet elfogadásához minősített szavazattöbbség szükséges.**

**Tisztelt Képviselő-testület!**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43.§ (3) bekezdése alapján a képviselő-testület az alakuló, vagy az azt követő ülésen megalkotja vagy felülvizsgálja szervezeti és működési szabályzatáról szóló rendeletét.

Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendeletének (a továbbiakban: SZMSZ) felülvizsgálata megtörtént és az álábbi módisításokat javaslom:

A Képviselő-testület alakuló ülésén ismertetésre kerültek a megalakult képviselő-csoportok (frakciók), megválasztásra kerültek a bizottságok tagjai, melyek okán az SZMSZ erre vonatkozó mellékletének módosítása vált szükségessé. Továbbá rögzítésre került az SZMSZ vonatkozó mellékletében a Képviselő-testület tagjainak felsorolása.

A Képviselő-testület 2/2024. (I.24.) határozatával felkérte a jegyzőt, hogy gondoskodjon az SZMSZ módosításáról abban a tekintetben, hogy a Képviselő-testület a Pénzügyi és Kerületfejlesztési Bizottságára átruházza a Fővárosi Önkormányzatot és a kerületi önkormányzatokat osztottan megillető bevételek megosztására vonatkozó véleményezési feladatot.

A jelzett határozatban foglaltak beépítésre kerültek az SZMSZ-be, és a Képviselő-testület által átruházott hatáskörök felsorolását tartalmazó 1. mellékletbe is.

Fentieken túl a csatolt rendelettervezet olyan javaslatokat tartalmaz, melyekkel a Képviselő-testületi ülés összehívására, a sürgősségi- és módosító indítványok benyújtására, az anyagok meghívottak részére történő megküldésére vonatkozó határidők pontosítása történt meg.

Tekintettel arra, hogy a jelenleg hatályos rendelet a határidők tekintetében mind a munkanapokban, mind a naptári napokban történő számítást alkalmazza, sok esetben gondot jelent az esetlegesen munkaszüneti napokra eső (hétvége, ünnepnap) határidők alkalmazása.

Fentiekre tekintettel javaslom, hogy az említett határidőket munkanapokban határozzuk meg.

Ezen felül a Rendeletben további pontosítások, kisebb nyelvhelyességi hibák javítása is megtörtént a felülvizsgálat során, melyeket a rendelet-módosítás tartalmaz. (Így a 13.§, 16.§, 21.§ (3) bekezdés, 25.§ (1) bekezdés, 27.§ (3) bekezdés d) pont, 34.§ (6) bekezdés, 35.§ (1) bekezdés, 36.§ (8) bekezdés n) és o) pontjai, 37.§ (2) bekezdés, 42.§ (2) bekezdés c) pont, 43.§ (3) bekezdés e) pont, 43.§ (7) bekezdés, 43.§ (9) bekezdés, 43.§ (11) bekezdés, 45.§ (2) bekezdés, 46.§ (4) bekezdés, 46.§ (7) bekezdés, 47.§ (4) bekezdés, 58.§ (5) bekezdés, 60.§ (3) bekezdés b) és g) pontjai.)

Korábban az SZMSZ 2. mellékletében kerültek megállapításra a vagyonnyilatkozatok kezelésével kapcsolatos szabályok. Tekintettel arra, hogy a szabályozás nem csak a képviselők vagyonnyilatkozatának kezelésével, hanem többek között az önkormányzati tulajdonú gazdasági társaságok vezető tisztségviselőinek és felügyelőbizottsági tagjainak vagyonnyilatkozat-tételével kapcsolatos szabályokat is tartalmazott, ezért célszerű a kezelésre vonatkozó rendelkezéseket nem az SZMSZ-ben, hanem külön, erre vonatkozó szabályzatban rendezni. Ezért az SZMSZ 2. mellékletének hatályon kívül helyezését javaslom.

A szabályzat elkészítése a Polgármesteri Hivatalban folyamatban van.

Az SZMSZ 6. melléklete tartalmazza a tanácsnokok nevének felsorolását. Tekintettel arra, hogy jelenleg tanácsnokok megválasztására nem kerül sor, a korábban e funkcióra megválasztottak megbizatása pedig már megszűnt, javaslom a 6. melléklet hatályon kívül helyezését is.

A Mötv. 42.§ 1. és 2. pontja értelmében „*A képviselő-testület hatásköréből nem ruházható át:*

1. *a rendeletalkotás;*
2. *szervezetének kialakítása és működésének meghatározása, …”*.

Kérem a Tisztelt Képviselő-testületet, hogy az előterjesztést megtárgyalni és a csatolt rendeletmódosítási tervezetet elfogadni szíveskedjenek.

**Hatásvizsgálat**

Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. kerület Erzsébetváros Önkormányzata Képviselő-testületének Szervezeti- és Működési Szabályzatáról szóló 38/2020. (IX.24.) önkormányzati rendelet módosításának várható hatásai a jogalkotásról szóló 2010. évi CXXX. törvény 17. §-a szerint:

1. **A jogszabály társadalmi, gazdasági, költségvetési hatásai**

A rendeletmódosítással közvetlenül összefüggő társadalmi hatás nem kimutatható.

1. **A jogszabály környezeti és egészségi következményei**

A rendeletmódosítás végrehajtásának környezeti, egészségi következményei nincsenek.

1. **A jogszabály adminisztratív terheket befolyásoló hatásai**

A rendeletmódosításnak adminisztratív terheket befolyásoló hatásai nem számottevőek.

1. **A jogszabály megalkotásának szükségessége, a jogalkotás elmaradásának várható következményei**

A rendelet felülvizsgálatát az Mötv. 43.§ (3) bekezdése alapján kötelező elvégezni, melynek a Képviselő-testület jelen módosítással eleget tesz.

A rendeletmódosítással a hatáskör átruházása tekintetében a 2/2024. (I.24.) határozat kerül végrehajtásra.

1. **A jogszabály alkalmazásához szükséges személyi, szervezeti, tárgyi és pénzügyi feltételek**

A jogszabály alkalmazásához szükséges személyi, szervezeti feltételek biztosítottak, pénzügyi feltétele nincs.

Budapest, 2024. október 10.

Niedermüller Péter

polgármester

Melléklet: A Képviselő-testület Szervezeti és Működési Szabályzatáról szóló rendelet módosítására vonatkozó rendelet-tervezet és annak mellékletei